Bomberajaus pusiasalis
Bomberajaus pusiasalis (indonez. Semenanjung Bomberai) – pusiasalis Indonezijoje, Naujosios Gvinėjos (Irian Džajos) vakaruose, į pietus nuo Paukščio Galvos pusiasalio (atskirtas nuo jo Bintunio įlankos). Pietryčiuose Argunio įlankos atskirta nuo Paukščio Kaklo sąsmaukos. Vakaruose įsiterpia Sebakoro įlanka. Vyrauja pelkėtos žemumos, apaugusios atogrąžų miškais, vakarinėje dalyje iškilę Fakfako (aukštis iki 1619 m) ir Kumavos kalnai (iki 1654 m). Pusiasalis patenka į Vakarų Papua provinciją. Pagrindiniai miestai – Fakfakas, Bomberajus. Vartojamos įvairios austroneziečių ir papuasų kalbos (pastarosios daugiausia priskiriamos Vakarų Bomberajaus kalbų grupei).